“หุ้นเอเชีย” เปิดร่วง ตามดาวโจนส์ นักลงทุนวิตก “เศรษฐกิจถดถอย”
“ตลาดหุ้นเอเชีย” เปิดร่วง ตามดาวโจนส์ เนื่องจากนักลงทุนวิตกเศรษฐกิจถดถอย หลังเฟดยืนยันคุมเข้มนโยบายการเงินต่อไปเพื่อสกัดเงินเฟ้อ
“ตลาดหุ้นเอเชีย” เปิดร่วง ตามดาวโจนส์ เนื่องจากนักลงทุนวิตกเศรษฐกิจถดถอย หลังเฟดยืนยันคุมเข้มนโยบายการเงินต่อไปเพื่อสกัดเงินเฟ้อ
26 ก.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ หลังจากดัชนีดาวโจนส์ตลาดหุ้นนิวยอร์กปิดร่วงลงติดต่อกัน 4 วันทำการ ท่ามกลางความวิตกเกี่ยวกับภาวะเศรษฐกิจถดถอย หลังจากธนาคารกลางสหรัฐ (เฟด) ยืนยันที่จะคุมเข้มนโยบายการเงินต่อไปเพื่อสกัดเงินเฟ้อ
ดัชนี NIKKEI 225 ตลาดหุ้นญี่ปุ่นเปิดวันนี้ที่  26,779.44 จุด ร่วงลง 374.39 จุด หรือ -1.37%, ดัชนี HSI ตลาดหุ้นฮ่องกงเปิดวันนี้ที่ 17,781.87 จุด ลดลง 151.4 จุด หรือ -0.84% และดัชนี SSE Composite ตลาดหุ้นจีนเปิดวันนี้ที่ 3,067.57 จุด ลดลง 20.8 จุด หรือ -0.67%
ทั้งนี้ ตลาดทั้งสัปดาห์ที่ผ่านมา ดัชนีดาวโจนส์ร่วงลงทั้งสิ้น 4%, ดัชนี S&amp;P500 ร่วง 4.6% และดัชนี Nasdaq ดิ่งลง 5.1% เนื่องจากความกังวลเกี่ยวกับภาวะเศรษฐกิจถดถอยหลังจากเฟดปรับขึ้นอัตราดอกเบี้ยเป็นเวลานาน
โดยนักลงทุนคาดว่าเฟดจะปรับขึ้นอัตราดอกเบี้ย 0.75% ในการประชุมกำหนดนโยบายการเงินในเดือนพ.ย. และปรับขึ้นอีก 0.50% ในเดือนธ.ค. โดยหากเฟดปรับขึ้นอัตราดอกเบี้ยดังกล่าวตามคาด จะส่งผลให้เฟดปรับขึ้นอัตราดอกเบี้ย 0.75% ติดต่อกันถึง 4 ครั้งในการประชุมเดือนมิ.ย., ก.ค., ก.ย. และ พ.ย.
นอกจากนี้ คณะกรรมการกำหนดนโยบายการเงินของธนาคารกลางอินเดียมีกำหนดจัดประชุมเรื่องอัตราดอกเบี้ยในสัปดาห์นี้ สำนักงานสถิติแห่งชาติจีน (NBS) มีกำหนดเปิดเผยดัชนีผู้จัดการฝ่ายจัดซื้อ (PMI) ภาคการผลิตและภาคบริการเดือนก.ย.ในวันศุกร์นี้